Diamante verloor glans vir De Beers | Netwerk24
Deur Elvira Wood 31 Julie 2018 11:39
De Beers se diamantverkope het vanjaar effens gedaal.
Die glans van diamante het in die laaste jaar nie so helder geskitter vir De Beers nie.
Die filiaal van Anglo American sê hy het $530 miljoen se diamante in sy sesde verkoopsiklus van die jaar verkoop.
Dit is minder as die $581 miljoen wat hy in die vyfde siklus verkoop het en minder as die $576 miljoen wat hy 'n jaar gelede in dié siklus verkoop het.
In die eerste ses verkoopsiklusse het hy vanjaar $3,42 miljard se blink klippies verkoop teenoor $3,48 miljard in dieselfde tydperk in 2017.
Ondanks die laer diamantverkope is De Beers se produksie vanjaar meer as 'n jaar tevore.
Luidens sy produksieverslag vir die tweede kwartaal van die jaar het hy vanjaar 3% meer diamante, oftewel nege miljoen karaat, teenoor 'n jaar tevore gelewer.
Bruce Cleaver, uitvoerende hoof van De Beers, sê die laer verkoopsyfer was te wagte aangesien verkope gewoonlik in die somer in Europa afneem.